Dea Schwamma is da Hamma. Es gibt ned vui wås paniad so guad schmeckt (hechstens a Schnitzl). Findn duasd eam in de typisch nieder- und oberboarischen Wäida, des hoasd dene daugts a in da Fichtenmonokultur. Wenn der Wåidbaua sein Forst no går ned ausgliacht håd, is a bissl problematisch, wei ganz dumpa mengas de Parasoi normal ned. Vom Vorkommen hea sands in de letztn Jåhr ned wenga woan, es is håid a wia bei andere Schwammal dass es as oana Johr  zum Saufuadern gibts, as anderne findsd nur a bår und des nexte fast går koa. Da Parasoi is oana vo de gresstn heimischn Schwammerl und ma kån eam fast ned vawechsln. Er håd an graubraun gscheckatn Schtui mit an weißn fransign Ringal und an grau-weissn Huad, dea unregelmäßig beige- braun gscheckat- gfleckt is. Wenn da Huad no ned aufganga is schaud a aus wiar a Oa auf an Stecka. Essn kost eam wia gsågt mit Mäi, Semmebresln und Oa paniert in da Pfann oda a nuar aso mit Såiz und Thymian oda Bädasui  aussabrådn. Füar a Schwàmmerlsuppn oder -soss isa fast z'schod, åba wennsd sunst haufaweise anda no håst, kost eam scho aa guad heanemma, freile kimmt dann da Gschmå nimma so raus. S gibt zum Glück bloß oa Sortn vo de Parasoi de (leicht) giftig is. De kånnst alloa scho an da Gräss derkenna, de san nämle bloß a bår Zantimeter groß im Gengsatz zu de essbarn.